Cultura de ceapă

Caracterizare generală

Ceapa conține carbohidrați, proteine, lipide, vitamina B, săruri minerale cum ar fi: calciu, magneziu, potasiu, fier. Se consumă proaspătă sau gătită. Cultura pornește de la arpagic, răsaduri sau semințe cultivate direct în câmp (pe soluri umede).

Tipul de sol

Preferă soluri ușoare și medii afânate, permeabile, fără crustă la suprafață, cu un pH neutru 7, fertilizate ușor. Fertilizarea se face cu îngrășământ cu azot,fosfor și potasiu, mangan, bor, cupru.

Umiditatea solului

Solul trebuie să fie bine umectat. Udarea plantelor se face regulat, dimineața devreme. Cantitatea de apă este mai mare când plantele sunt mici și se reduce treptat.

Temperatura optimă (aer / sol)

Cerințe mici față de căldură. Plantele tinere rezistă în sol la -4…-8°C. Temperatura minimă de germinație este 3-4°C Temperatura optimă de creștere este 15-18°C. Formarea bulbilor are loc la 25-30°C.

Lumina

Cerințele față de lumină sunt mari. La umbră nu se formează bulbi.

Altitudinea la care cresc (exprimată în categorii: zonă de munte, câmpie, podiș, etc.)

Se cultivă peste tot în zonele de câmpie și colinare, până la o altitudine de 1500m.

Numărul de plante care se pot planta în medie pe 1 metru pătrat

Pe 1 metru pătrat se pot cultiva aproximativ de 120-150plante

Timp necesar pentru a ajunge la maturitate

Ciclul de dezvoltare la culturile obtinute din arpagic este de 110-130zile si sunt destinate pentru păstrare peste iarnă. La cultura prin răsad durata este de 150zile. Soiul cel mai răspândit este Aurie de Buzău.

Rotatia culturilor

Ceapa se cultivă după cartofi, tomate, ardei, dovlecel, vinete, varză.

Inițierea culturii

Terenul se pregătește aplicând îngrășământ în toamnă și se mărunțește. Se aplică îngrășăminte cu fosfor și potasiu. Primăvara se aplică îngrășăminte cu azot și se erbicidează cu Treflan 24E. Se fac straturi înălțate. Plantarea arpagicului se poate face toamna la sfârșit de septembrie sau la mijlocul lunii martie. Arpagicul se pune la o distanță de 3-3.5cm pe rând iar distanța dintre rânduri este 25cm.

Lucrări de întreținere.

Plantele se prășesc de 2 ori, se fertilizează cu azotat de amoniu și sare potasică în stadiul de 3-5 frunze și la formarea bulbului. Cu 3 saptămâni înainte de recoltare nu se mai udă. Cultura se tăvălugește la final pentru uscarea frunzelor și maturizarea bulbilor.

Recoltarea și depozitarea

Recoltarea se face în lunile iulie, august pe timp uscat. Plantele rămân pe sol ca să se usuce cîteva zile, după care bulbii se adună, se sortează și se depozitează. Păstrarea se face în locuri uscate, aerisite și reci.

De evitat: excesul de apă și excesul de azot reduce durata de păstrare a cepei