Cultura de salată verde

Caracterizare generală

Plantele de salată conțin carbohidrați, fibre, vitamina C, A, B, PP, săruri minerale cum ar fi: calciu, fier, magneziu, potasiu, fosfor. Sunt rezistente la frig și au perioadă scurtă de vegetație. Se cultivă înainte sau după o cultură de bază.

Tipul de sol

Cerințele față de sol sunt ridicate. Preferă soluri medii afânate, cu un pH slab acid-neutru 6.5-7.0, fertilizat ușor. Fertilizarea se face cu îngrășământ cu fosfor și potasiu care contribuie la calitatea căpățânii.

Umiditatea solului

Cerințele față de apă sunt ridicate. Solul trebuie să fie bine umectat. Udarea plantelor se face regulat, dimineața devreme. După însămânțarea udarea se face în fiecare zi, primele 3-4 zile, după care udarea se face o dată la 3-6 zile. Cantități mai mari sunt necesare la formarea căpățânii.

Temperatura optimă (aer / sol)

Cerințe scăzute față de căldură. Semințele germinează la 3-10°C în 5-6 zile și plantele răsar după 10zile. Temperatura optimă de creștere a frunzelor este 15-17°C și de 20-22°C pentru formarea căpățânilor. La peste 25°C semințele nu mai germinează.

Lumina

Plantele suportă umbrirea și o perioadă scurtă de iluminare (frunzele cresc bine primăvara și toamna fără să se formeze tulpini florifere).

Altitudinea la care cresc (exprimată în categorii: zonă de munte, câmpie, podiș, etc.)

Se cultivă peste tot, primăvara și toamna, în monocultură sau împreună cu alte plante.

Numărul de plante care se pot planta în medie pe 1 metru pătrat

Pe 1 metru pătrat se pot cultiva aproximativ 30-35 de plante

Timp necesar pentru a ajunge la maturitate

Culturile sunt timpurii, semitimpurii și tardive. Ciclul de dezvoltare scurt 45-50zile la soiurile timpurii și 70-80 zile la cele tardive. Soiuri comune sunt Mona, Cora, Silvia.

Rotatia culturilor

Plantele de salată se cultivă după cartofi, tomate, varză, fasole și înainte de vinete, ardei, țelină.

Inițierea culturii

Culturile se fac prin răsaduri sau prin însămânțare directă în sol. Terenul se mărunțește și se nivelează. Se fertilizează cu gunoi de grajd sau cu îngrășământ cu potasiu și fosfor. Înainte de însământare se erbicidează cu Balan sau Prefar. Se fac straturi. Răsadurile se obțin în interior din sămânță și se trec în sol la 25-30 de zile. Distanța pe rând este de 13-18cm iar între rânduri de 20cm.

La semănarea direct în câmp, semințele se pun în sol la o adâncime de 2-3cm. Distanța între plante este de 12-15cm iar între rânduri de 20cm

Lucrări de întreținere.

Plantele cultivate toamna trebuie protejate peste iarnă cu parazăpezi, paie sau frunze.

La cultura prin răsaduri, se completează spațiile libere la 2-3 zile după plantare, La culturile însămânțate direct în câmp, după apariția plantulelor, acestea se răresc, se prășesc.

Când rozeta are 8-10 frunze, se aplică azotat de amoniu

Recoltarea și depozitarea

Recoltarea se face manual prin tăierea căpățânilor pe timp răcoros și uscat. Se elimină frunzele exterioare și se păstrează 7-10 zile la 1-2°C.

De evitat: temperaturile peste 25°C afectează germinația semințelor, seceta produce frunze mici, excesul de apă distruge cultura.