Varza

Caracterizare generală

Varza este o importantă sursă de carbohidrați, proteine și fibre și are un conținut ridicat de calciu, potasiu, fosfor și magneziu. Are de asemenea, numeroase vitamine: C, complexul B, K. Se cultivă ușor nefiind pretențioasă față de condițiile de mediu. Se consumă căpățâna sub formă proaspătă sau murată. Pentru zona României cea mai potrivită condițiilor de mediu este varza alba. Este înrudită cu conopida, broccoli, varza de Bruxellles gulia

Tipul de sol

Preferă solul fertil cu un pH neutru-bazic 6.8-7.8, care reține apa. Fertilizarea se face cu îngrășământ cu azot și potasiu în proporție de 1:1.5 pentru a obține căpățâna îndesată.

Umiditatea solului

Cerințele față de apă sunt mari. Solul trebuie să fie constant umed. Volumul de apă este în funcție faza de dezvoltare a plantei. Când este mica are nevoie de 0.2-0.4l /per planta iar la maturitate are nevoie de 2-2.5l/planta. Dacă nu se udă constant sau se fertilizează excesiv se produce crăparea căpățânii.

Temperatura optimă (aer / sol)

Temperatura optimă de creștere este 15-20°C. Temperatura minima este de 2-3°C iar cea maximă de 30°C. Semințele germinează la 3-4°C și au un optim de germinație la 18-20°C. La această temperature germinează în 3-4 zile. Dacă este mai frig perioada de germinație este mai lungă.

Lumina

Plantulele mici au nevoie de lumină mai multă, ca să nu se alungească. După ce trece de faza de plantulă agrează si zonele umbrite.

Altitudinea la care cresc (exprimată în categorii: zonă de munte, câmpie, podiș, etc.)

Se cultivă peste tot în zonele de câmpie și colinare, dar nu în zonele de munte

Numărul de plante care se pot planta în medie pe 1 metru pătrat

Pe 1 metru pătrat se pot cultiva aproximativ 12 de plante de varză

Timp necesar pentru a ajunge la maturitate

După germinare, plantele răsar la aproximativ 3-4 zile la temperaturi de peste 18°C. Perioada de vegetație este între 90 și 180 zile în funcție de soi

Rotatia culturilor

Plantele de varză se cultivă după ceapă, cartofi, tomate, fasole, bostan.

Inițierea culturii

Terenul trebuie nivelat din toamnă și se aplică superfosfat și sare potasică iar primăvara se aplică azot. Se pot aplica în acest moment și erbicide cum ar fi Treflan 24EC sau Dual.

Însămânțarea se face la sfărșit de ianuarie pentru culturile timpurii; când plantulele au 1-2 frunze se trec în ghivece care se udă constant și moderat. Înainte de plantarea în sol se țin cateva zile afara, acoperite cu folie pentru a se căli. Plantarea în câmp se face în martie când solul ajunge la 8°C la distanța de 30cm între plante și 50-60cm între rânduri. Pentru cultura de vară însămânțarea se face în martie și după ce plantulele au 40-45 zile se trec în sol. Cultura de toamnă se însămânțează direct pe teren după recoltarea culturii precedente (mazăre, cartof timpurii).

Lucrări de întreținere.

Plantele se completează la 4-5 zile după plantare se prășesc de 2-3 ori pentru a îndepărta buruienile, Se pot fertiliza suplimentar la 4 saptămâni după plantarea pe teren. La soiurile de vară se aplică și o a doua fertilizare la formarea căpățânii.

Soiuri autohtone rezistente la dăunători sunt Gloria si Lares. Insecticidele care trebuie utilizate sunt: împotriva fluturelui alb al verzei - Sumithion 50EC iar împotriva păduchilor verzi Sumi-Alpha 2.5 EC

Recoltarea și depozitarea

Recoltarea se face manual prin tăierea căpățânilor la sfârșit de mai, iunie pentru soiurile timpurii și în septembrie, octombrie pentru cultura de toamnă

După recoltare căpățânile se păstrează pe timp scurt în locuri răcoroase iar pentru perioadă îndelungată la 1-2°C și umiditate de 80%

De evitat: solul acid care favorizează atacurile patogene și uscăciunea